text: Fire danskere syge af farlig tarmbakterie 
  26 maj 2011 kl. 09.43
  Opdateret: Farlig tarmbakterie har nu gjort mindst fire danskere syge. Alle har været i Tyskland, før de blev indlagt.
  Mindst fire danskere er smittet med den farlige tarmbakterie VTEC, som hærger i Nordtyskland.
  Det fortæller Kåre Mølbak, overlæge ved Statens Serum Institut, til Ritzau.
  - Fire danskere er med sikkerhed smittet med bakterien, mens syv andre er under mistanke for at være smittet, siger han og fortsætter:
  - De har alle sammen været i Tyskland, men de har ikke været af sted på den samme tur.
  
  Sygdommen spreder sig
  Bakteriesygdommen, der stammer fra en bestemt colibakterie, har på få dage ramt flere hundrede mennesker i Nordtyskland.
  Alene i Slesvig-Holsten er der nu over 200 sygdomstilfælde, og det tal er blevet fordoblet på et døgn.
  Patienterne har blodig diaré og kaster op.
  De tyske sundhedsmyndigheder har torsdag oplyst, at de har fundet spor af colibakterier i et parti agurker fra Spanien.
  Bakterierne er af den type, der har været årsag til sygdommen, og de kan derfor være kilde til udbruddet.
  Fødevarestyrelsen har rådet danskerne til ikke at spise rå tomat, agurk og bladsalat fra Tyskland og agurker fra Spanien. Det har fået Dansk Supermarked og COOP til at fjerne visse grøntsager fra hylderne.
  